Produse și servicii furnizate în 2012

Agenția este responsabilă de gestionarea acțiunilor Uniunii în domeniul energiei, al spiritului antreprenorial și al inovării (inclusiv în domeniul ecoinovării), precum și al transportului durabil de mărfuri în cadrul următoarelor programe ale Uniunii: — următoarele părți ale Programului-cadru pentru competitivitate și inovare: Programul Energie Inteligentă - Europa II (2007-2013), gestionarea proiectelor și animarea activităților rețelei Enterprise Europe Network (Rețeaua întreprinderilor europene), proiectele privind drepturile de proprietate intelectuală și proiectele de primă aplicare și de replicare pe piață în domeniul ecoinovării; — Programele Marco Polo I (2003-2006) și II (2007-2013); — Programul Energie Inteligentă - Europa I (2003-2006). Programul Energie Inteligentă - Europa (EIE) Activități-cheie — pentru programul Energie Inteligentă - Europa (EIE), s-au primit 433 de propuneri în cadrul cererii de propuneri din 2012, implicând aproximativ 4 000 de organizații din 32 de țări. Au fost selectate, în total, 67 de propuneri în vederea finanțării; — în ceea ce privește cererea de propuneri din 2011, în urma evaluării a 280 de propuneri, 48 de proiecte au fost negociate cu succes; — în luna ianuarie, agenția a organizat Ziua de informare cu privire la EIE, care s-a dovedit a avea cel mai mare succes până în momentul de față, fiind prezenți 780 de participanți din 31 de țări. În plus, agenția a participat la alte 21 de zile de informare în statele membre. De asemenea, a oferit răspunsuri unui număr de peste 1 300 de solicitări de informații transmise prin intermediul poștei electronice a EIE. 80 % din aceste răspunsuri au fost acordate în mai puțin de cinci zile. Ecoinovare Ecoinovarea este sprijinită prin programul PCI prin intermediul mai multor tipuri de măsuri (instrumente financiare, rețele care reunesc părți interesate de la nivel național și regional, proiecte de primă aplicare și de replicare pe piață). Agenției i s-a încredințat sarcina de a gestiona proiectele de primă aplicare și de replicare pe piață în domeniul ecoinovării, cu un buget de aproximativ 200 de milioane de euro pentru perioada 2008-2013. În 2012, eforturile agenției s-au concentrat asupra următoarelor activități: — finalizarea implementării cererii de propuneri din 2011: negocierile au fost finalizate până la sfârșitul lunii noiembrie 2012; s-au semnat 47 de contracte; — noua cerere de propuneri: cererea de propuneri lansată în aprilie 2012 și închisă în septembrie a atras 284 de propuneri; evaluarea centrală a avut loc între 19 noiembrie și 7 decembrie 2012; — în luna noiembrie, pentru prima dată în cadrul programului, a fost organizată la Bruxelles Ziua ecoinovatorilor, la care s-au prezentat peste 200 de participanți. Cu ajutorul unui instrument întrebuințat de către rețeaua Enterprise Europe Network, s-a organizat un eveniment dedicat intermedierii comerciale, care a oferit ocazia desfășurării a 120 de reuniuni între participanți din întreaga Europă, și anume, între producători, experți în marketing, agenți de vânzări, inovatori, multiplicatori de opinie etc. Programul Marco Polo Activități-cheie — în ceea ce privește programul Marco Polo, Ziua europeană de informare, care a avut loc în iunie, a atras 172 de participanți (la care se adaugă 115 persoane care au participat la acest eveniment prin intermediul transmisiunii directe pe internet). Cu această ocazie, au fost organizate cel puțin 36 de reuniuni bilaterale cu potențiali beneficiari ai programului Marco Polo; — cererea de propuneri din 2012 a fost publicată la 20 iunie și închisă la 19 octombrie. S-au primit 54 de propuneri. Etapa de preevaluare a avut loc între 19 și 27 noiembrie; — în ceea ce privește cererea de propuneri din 2011, din cele 50 de propuneri primite, 18 proiecte au fost negociate cu succes. Decizia de atribuire a fost adoptată la 20 iulie (după ce a fost aprobată de DG MOVE); — gestionarea proiectelor în curs: s-au efectuat 35 de vizite de verificare la fața locului cu privire la 32 de proiecte. Programul EIP - Rețeaua întreprinderilor europene (Enterprise Europe Network) Programul are în componență peste 600 de organizații partenere din mai mult de 50 de țări, printre care și cele 27 de state membre ale UE. Pe lângă sarcinile de gestionare de proiect pentru 92 de contracte (acorduri de grant individuale) și pe lângă proiectul IPeuropAware, agenția este responsabilă și de animarea Rețelei întreprinderilor europene, precum și de gestionarea instrumentelor informatice și a bazelor de date necesare pentru a asigura comunicarea interactivă între partenerii din cadrul rețelei. Un nou sistem informatic destinat rețelei („Merlin”) a fost introdus treptat în cursul anului 2012, pregătindu-se o lansare majoră în 2013.